**פתח דבר**

**נורית חמו**

הצורך לעסוק בשאלת משמעות שייכותו של הפרט לקולקטיב הוא צורך אוניברסלי, חיוני ועמוק הקשור מחד למימדים ערכיים ורוחניים, אך בה בעת גם למימדים ארציים ופרקטיים. בשדה החינוך- הפורמלי והבלתי פורמלי- מכלכל צורך זה את העיסוק המגוון ורב הפנים בשאלת הזהות היהודית בכלל ובשאלת הזהות היהודית בהקשר הישראלי בפרט.

חומרי הלמידה המאוגדים בחוברת הנוכחית נועדו ללוות תהליכי למידה והוראה של בני נוער בזיקה לשאלה הגדולה של משמעות השייכות לעם היהודי. ניתן לראות בחומרי הלמידה המשך ישיר למאמצים לשרטט לשאלת העמיות היהודי (Jewish Peoplehood) מתווה עיוני המציג את התשתית הרעיונית לעיסוק בנושא במסגרות חינוך. מתווה מסוג זה הוצע על ידי בית הספר הבינלאומי ללימודי העם היהודי בבית התפוצות.[[1]](#footnote-1) המתווה מציע להגדיר את העמיות היהודית כשייכות מושכלת ואקטיבית לעם היהודי. תשתית רעיונית מבקשת לתת מענה לשאלת התכלית: לשם מה? חומרי למידה מסוג זה המוצע כאן נשענים על התפיסות המכוונות ומבקשים להדגיש את המה והאיך. אתייחס בקצרה לארבעה דגשים בתהליך העיסוק במשמעות הזהות האישית והקבוצתית במרחבי החינוך: חשיבות השאלות, חשיבות המענים, חשיבות הסדרת הידע וחשיבות הזיקות והקשרים בין כלל הידע בתהליך זה.

פרקטיקה פדגוגית של הצפת שאלות היא המתודה העיקרית בחוברת הלמידה כאן. היא מעוגנת היטב בתרבות הלמידה בעולם היהודי ואף בהגות החינוכית לדורותיה. מחנך העושה שימוש בשאלה מבקש לערב היבטים מוטיבציונים בתהליך ולעודד תהליכי חקר. יש לכך חשיבות מיוחדת בשיח מברר זהות. הפרט השואל לגבי משמעות הזהות היהודית ומשמעות שייכותו לקולקטיב היהודי, מעורר את השיח הרפלקטיבי שלו בתחום ומפגיש בין שיח הזהות העדכני בציר הסינכרוני לבין גופי ידע ומענים הקיימים בתחום בציר הדיאכרוני. תהליכים מסוג זה מעודדים למידה חקרנית, רילוונטית ואותנטית. השותף בתהליך מרגיש שהידע מצוי אצלו, בבעלותו ואף באחריותו לגבי טיבו והיקפו. חומרי הלמידה המוצעים בחוברת מאפשרים מסע מסוג זה.

הדגש השני מבקש לדבר בשבחו של המענה ולא להסתפק רק בשבחה של השאלה. שאלה טובה קוראת להקשבה לסוגי המענים הניתנים לה. מענה לשאלה הנובעת מתוך סקרנות אישית, מתוך רצון לקבל הסבר, מתוך אי-נחת מידע קיים חסר או חלקי, מסיט את הדגש מהתוך-אישי לכיוון הבין-אישי. הערוץ הבין-אישי עשוי כמובן להתייחס ל"טקסטים" השונים בהם מתקיים שיח הזהות בין אם מדובר בשותפי שיח קרובים וישירים ובין אם מדובר בשותפי שיח רחוקים ועקיפים דוגמת אלו המוצעים בטקסטים השונים הכלולים בחוברת הנוכחית. מענה- טוב ככל שיהיה- מעורר תדיר סדרת שאלות חדשות המאפשרות להרחיב ולהעמיק את הלמידה בתחום. המענים לשאלת משמעות השייכות לקולקטיב היהודי כגון המענה הרוחני- דתי, או ההיסטורי או היצירתי-תרבותי או הערכי או אחר מציעים עיון ברבגוניותו של המידע ובמורכבותו ואף מזמינים לחשיבה ביקורתית.

דגש שלישי שהוא המשך ישיר לקודמים שצוינו, מבקש להצביע על תהליך ארגון המידע. שיח זהות ובכלל זה סוגיית העמיות היהודית, מציף שדות משמעות רבים. הידע בכל אחד מהשדות אף הוא רחב ומקיף לא בהכרח קוהרנטי, לא בהכרח הרמוני. דווקא משום כך, יש חשיבות להסדרת הידע בתחום במבנה-על המאפשר לפרט להתמודד עם רוחב הידע עומקו ואופיו. יש לציין, כי כל למידה בעלת ערך היא למידה המאפשרת ארגון של מידע בסכימה , המאפשרת למידע לעבור טרנספורמציה ממידע מפורר ומצטבר הבנוי בעיקר על כמות לידע שעבר תהליכי הבנייה ואורגן באופן איכותי עם זיקות וקשרים. סכימות למידה מסוג זה הן אבני יסוד בפסיכולוגיה של ההוראה והלמידה. חומרי הלמידה כאן מאורגנים בזיקה לסכימת ידע המציעה שישה שדות משמעות לשאלת הזהות האישית והקולקטיבית המופיעים במודל מצרפי[[2]](#footnote-2) : זיקה מרובת פנים לישראל, זיכרון היסטורי, עולם רוחני דתי, יהדות חברתית-ערכית, שפה ויצירה יהודית. שדות המשמעות עוברים אשרור בכל פעם מחדש כפועל יוצא מהידע שמציפים ומייצרים השותפים לתהליך בירורה של משמעות השייכות לעם היהודי

דגש רביעי ואחרון שאני מבקשת להציג לטובת תווך משמעותי של חומרי הלמידה שבחוברת הנוכחית עוסק בזיקות ובקשרים שבין כל רכיבי המודל. כאמור מדובר ברכיבים המקיימים ביניהם יחסים של חלקים בתוך שלם מצרפי ( פאזל). אין לשדות המשמעות מיצוב היררכי אלא כאמור מיצוב שווה שבו כלל החלקים מייצרים מפה של זהות קבוצתית המגדירה את קווי המתאר של העמיות היהודית. בכל תהליך למידה נוצרות מפות ייחודיות, אבל בכל פעם יש חשיבות להיעצר ולהצביע על חשיבותה של מפה רב-קולית . גם משתתף שלא כלל שדה משמעות זה או אחר באופן דומה ובנפח דומה יבין את המשמעות שיש לכל חלק מעצם קיומו בשיח הקבוצתי וכן כעמדה ערכית המבטאת פתיחות לקולות שונים, אחריות ומעורבות לסך כל הקולות.

הדגש האחרון החובר לקודמיו, מבהיר בקצרה גם את העמדה לפיה שדות משמעות החוזרים ומחולצים כל העת בשיח אודות משמעות השייכות לקולקטיב היהודי הם מבנים חזקים של הזהות הקבוצתית ומתפקדים מתוך כך כנכסים שיש בכוחם לייצר שיח מתמיד של משמעות או במילים אחרות נכסים התומכים בשייכות מושכלת ואקטיבית לעם היהודי.

1. שמעוני ג., צבר בן-יהושע נ., חמו נ., (עורכים), (2009), *עמיות יהודית- מתווה עיוני ומעשי להוראה ולמידה*. תל-אביב: בית התפוצות. [↑](#footnote-ref-1)
2. Chamo, N. (2013). On the partial awareness of 'Judaism' in the curriculum of secular

   State Education in Israel. International Journal of Jewish Education Research, (6), 29-67: The Kelman Center for Jewish Education at Tel-Aviv University

   חמו, נ', (2009) משיח זהויות לעמיות יהודית, בתוך: שמעוני ג', צבר בן-יהושע נ', חמו נ', (עורכות), (2009), *עמיות יהודית- מתווה עיוני ומעשי להוראה ולמידה.* תל-אביב: בית התפוצות [↑](#footnote-ref-2)